Den tidligere chef for Danske Banks estiske afdeling Aivar Rehe er fundet død, oplyser estisk politi ifølge flere medier, herunder Reuters og Bloomberg.

Aivar Rehe har været eftersøgt siden mandag, hvor han forsvandt fra sit hjem for siden ikke at dukke op igen.

Tirsdag fortalte det estiske politi, at Aivar Rehe kunne være i livsfare. Det skete ud fra den betragtning, at han havde forladt sit hjem uden hverken sin telefon eller sin hund.

Ifølge politiet havde han forladt sit hjem omkring klokken 10 mandag lokal tid, hvor han var iført et sort joggingsæt.

Da han ikke vendte hjem igen, kontaktede hans familie politiet, som derefter begyndte at eftersøge ham.

Afdelingen var centrum for formodet hvidvask

56-årige Aivar Rehe var chef i Danske Banks estiske afdeling i perioden 2006 til 2015.

Den estiske afdeling var centrum for den formodede hvidvasksag, der fandt sted fra 2007 til 2015, og som behandles af myndighederne i flere lande.

Esteren var chef for filialen, der havde flere hundrede medarbejdere. Det var i en lille afdeling for udenlandske kunder - non-resident - at den mistænkte hvidvask skete.

Afdelingen havde flere tusinde kunder, der sendte endog meget store beløb gennem filialen og til vestlige banker. Det er de pengestrømme, der mistænkes for en stor dels vedkommende at være hvidvask.

Aivar Rehe har ikke selv været mistænkt i sagen og er heller ikke blandt den række af bankansatte, som sidste år blev anholdt af estisk politi.

Reuters nævner dog, at han var vidne i sagen.

Estisk politi oplyser i en mail, at der er ingen tegn på vold eller en ulykke i forbindelse med dødsfaldet.

Danske Bank udtrykker sorg

Danske Bank er ked af, at den tidligere chefs død.

»Vi er triste over at modtage nyheden om, at den forhenværende chef for vores estiske filial, Aivar Rehe, er død. Vores tanker går til familien«, skriver Danske Bank i en meddelelse.

Ritzau